1 ሺህ 434ኛው የረመዳን ጾም የፊታችን ማክሰኞ ወይም ረቡዕ ይጀመራል
አዲስ አበባ፤ ሰኔ 30/2005 (ዋኢማ) – 1 ሺህ 434ኛው የረመዳን ጾም የፊታችን ማክሰኞ ወይም ረቡዕ እንደሚጀምር የኢትዮጵያ እስልምና ጉዳዮች ጠቅላይ ምክር ቤት አስታወቀ። ምክር ቤቱ፣የጠቅላይ ሸሪዓ ፍርድ ቤትና የዑለማ ምክር ቤት በጋራ የረመዳን ፃምን አስመልክተው ባስተላለፉት መልዕክት ጨረቃ ሰኞ ምሽት ከታዬች ጾሙ ማክሰኞ፤ ማክሰኞ ምሽት ላይ ከወጣች ደግሞ ረቡዕ ጾሙ ይጀመራል። በተለይ የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ሼህ ኪያር መሐመድአማን እንዳሉት ሕዝበ ሙስሊሙ መጪውን የጾም ወቅት በፍቅርና በሠላም በመፆም ከወንጀልና ከማይገባ ድርጊት መራቅ አለበት። ፆም በሰው ልጆች መካከል እውነተኛ ፍቅርን፣ ጤናማ የሕይወት አመለካከትን፣ታማኝነትን፣ ለሕሊና ተገዥነትን፣ ትዕግሥትንና ማሕበራዊ አንድነትን እንደሚያሰፍን ሼህ ኪያር በመልእክታቸው ጠቁመዋል፡፡ በመሆኑም ሙስሊሞች ሥነ-ምግባሩን በመላበስ ለእምነት፣ ለወገንና ለአገር ትርጉም ያለው ሥራ ለማበርከት መንፈሳዊ ዝግጅት ማድረግ እንደሚጠበቅባቸው አሳስበዋል፡፡ ሕዝበ ሙስሊሙ በቅዱስ የረመዳን ወር ራሱንና እምነቱን ከአፍራሽ ድርጊት እንዲጠብቅም ፕሬዚዳንቱ አስገንዝበዋል፡፡ እንደ አዜአ ዘገባ ሕዝበ ሙስሊሙ በረመዳን ጾም የተቸገሩ ወገኖችን በሚችለው አቅሙ በመርዳትና አብሯቸው ማሳለፍ ሃይማኖታዊ ግዴታው መሆኑን ገልጸዋል።